Document ID: 32008D0966

KOMISIJAS LĒMUMS
(2008. gada 12. decembris),
ar ko atbilstīgi Padomes Direktīvai 92/43/EEK pieņem Kopienas nozīmes teritoriju sākotnējo sarakstu stepju bioģeogrāfiskajam reģionam
(izziņots ar dokumenta numuru K(2008) 8066)
(2008/966/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1992. gada 21. maija Direktīvu 92/43/EEK par dabisko dzīvotņu, savvaļas faunas un floras aizsardzību (1) un jo īpaši tās 4. panta 2. punkta trešo daļu,
tā kā:
(1)
Direktīvas 92/43/EEK 1. panta c) punkta iii) apakšpunktā minētais stepju bioģeogrāfiskais reģions aptver daļu Rumānijas teritorijas, kā norādīts bioģeogrāfiskajā kartē, ko 2005. gada 20. aprīlī apstiprināja komiteja, kura izveidota saskaņā ar minētās direktīvas 20. pantu, turpmāk “Biotopu komiteja”.
(2)
1995. gadā uzsāktā procesa kontekstā jāturpina Natura 2000 tīkla faktiskā izveidošana, jo šis tīkls ir būtisks bioloģiskās daudzveidības aizsardzības elements Kopienā.
(3)
To stepju bioģeogrāfiskā reģiona teritoriju sarakstus, kuras ierosināts atzīt par Kopienas nozīmes teritorijām Direktīvas 92/43/EEK 1. panta nozīmē, Rumānija Komisijai nosūtījusi 2007. gada oktobrī saskaņā ar Direktīvas 92/43/EEK 4. panta 1. punktu.
(4)
Ierosināto teritoriju saraksti bija papildināti ar informāciju par katru teritoriju tādā formātā, kā noteikts ar Komisijas 1996. gada 18. decembra Lēmumu 97/266/EK par formu, kādā sniedzama informācija par Natura 2000 ierosinātajām teritorijām (2).
(5)
Minētajā informācijā ietilpst visjaunākā un aktuālākā teritorijas karte, ko nosūtījusi attiecīgā dalībvalsts, kā arī teritorijas nosaukums, atrašanās vieta, platība un dati, kas iegūti, piemērojot Direktīvas 92/43/EEK III pielikumā norādītos kritērijus.
(6)
Pamatojoties uz saraksta projektu, ko Komisija izveidoja pēc vienošanās ar katru attiecīgo dalībvalsti, kurā norādītas arī teritorijas, kur ir prioritāri dabisko biotopu tipi vai prioritāras sugas, ir jāpieņem par Kopienas nozīmes teritorijām izraudzīto teritoriju saraksts.
(7)
Direktīvas 92/43/EEK 11. pantā noteiktās uzraudzības rezultātā pastāvīgi papildinās zināšanas par dabisko biotopu tipu un sugu sastopamību un izplatību. Tāpēc Kopienas nozīmes teritoriju novērtēšanu un atlasi veica, izmantojot vispilnīgāko pašlaik pieejamo informāciju.
(8)
Attiecīgā dalībvalsts nav ieteikusi pietiekami daudz teritoriju, kas atbilst Direktīvas 92/43/EEK prasībām dažiem biotopu tipiem un sugām. Tāpēc attiecībā uz šiem biotopu tipiem un sugām nevar izdarīt secinājumu par to, ka tīkla izveide ir pabeigta. Ņemot vērā to, ka informācijas saņemšana un vienošanās panākšana ar dalībvalstīm ir aizkavējusies, ir jāpieņem teritoriju sākotnējais saraksts, kas saskaņā ar Direktīvas 92/43/EEK 4. pantu būs jāpārskata.
(9)
Tā kā zināšanas par Direktīvas 92/43/EEK I pielikumā minēto dabisko biotopu tipu un II pielikumā minēto sugu sastopamību un izplatību joprojām ir nepilnīgas, nevar izdarīt secinājumus par to, vai tīkla izveide ir pabeigta. Sākotnējais saraksts vajadzības gadījumā jāpārskata saskaņā ar Direktīvas 92/43/EEK 4. pantu.
(10)
Šajā lēmumā paredzētie pasākumi ir saskaņā ar Biotopu komitejas atzinumu,
IR PIEŅĒMUSI ŠO LĒMUMU.
1. pants
Kopienas nozīmes teritoriju sākotnējais saraksts stepju bioģeogrāfiskajam reģionam atbilstīgi Direktīvas 92/43/EEK 4. panta 2. punkta trešajai daļai ir norādīts šā lēmuma pielikumā.
2. pants
Šis lēmums ir adresēts dalībvalstīm.
Briselē, 2008. gada 12. decembrī

Labels: 12
18
20